open-index/open-wikipedia-markdown huggingface dataset:
கிளி மீன்

**கிளி மீன்** அல்லது **கிளிஞ்சான்** (Parrot fishes) என்பது சுமார் 95 மீன் இனங்களின் குழுவாகும். இவை ஸ்காரிடே குடும்பத்தைச் சேர்ந்ததாக கருதப்படுகின்றன. இந்தோ - பசுபிக் பகுதிகளில் ஏறத்தாழ 95 இனங்கள் கொண்ட இந்த குழு அதிகமாக காணப்படுகின்றது. இவை பவளப் பாறை, பாறைக் கடற்கரைகள், கடற்புல் படுக்கைகள் என்பவற்றில் வசிக்கின்றன.

## உருவ அமைப்பு
கிளி மீன்கள் ஏனைய மீன் இனங்களிலிருந்து பல் வரிசை அமைப்புக்கேற்ப வேறுபடுத்தப்படுகின்றன. இவற்றின் பற்கள் இவற்றின் தாடை எலும்புகளின் வெளிப்புற மேற்பரப்பில் இறுக்கமாக சித்திரவடிவில் அமைக்கப்பட்டிருக்கும். இதனால் கிளியின் அலகு போன்ற அமைப்பு உருவாக்கப்படுகின்றது. இதன் மூலம் இவை பவள மற்றும் பிறபாறை அடிப்பகுதிகளில் இருந்து அல்காக்களை பறிக்கின்றன. கிளி மீன்களின் வளர்ச்சி இனங்களுக்கேற்ப வேறுபடுகின்றன. பெரும்பாலான இனங்கள் 30-50 செ.மீ (12-20 அங்குலம்) நீளத்தை எட்டுகின்றன. இருப்பினும், ஒரு சில இனங்கள் 1 மீ (3 அடி 3 அங்குலம்) க்கும் அதிகமான நீளத்தை அடைகின்றன. பச்சை நிற கூனல்தலை கிளிமீன் 1.3 மீ (4 அடி 3 அங்குலம்) வரை வளர்ச்சி அடையலாம். இவற்றின். மிகச் சிறிய இனங்கள் நீல உதடு கிளி மீன்கள் (*கிரிப்டோடோமசு ரோசசு*) ஆகும். இவை அதிகபட்ச அளவாக 13 செ.மீ. (5.1 அங்குலம்) வரை வளரக் கூடியவை.

## பாதுகாப்பு கவசம்
இராணி கிளி மீன் (ஸ்காரஸ் வெட்டுலா) உட்பட சில மீன் இனங்கள் தூங்குவதற்கு முன் குறிப்பாக இரவில் வாயிலிருந்து சளி போன்ற பதார்த்தத்தை சுரந்து அவற்றை மூடும் பாதுகாப்பு கூட்டை உருவாக்குகின்றன. இதனது வாசனையினால் எதிரிகளிடம் இருந்து பாதுகாக்கப்படுகின்றன. இவற்றின் தோல் மற்றுமொரு சளிப் போன்ற பதார்த்தத்தினால் மூடப்பட்டிருக்கும். இது உடல் சேதத்தை சரிசெய்யவும், ஒட்டுண்ணிகளை விரட்டவும், புற ஊதா ஒளியில் இருந்து பாதுகாப்பை வழங்கவும் உதவுகிறது.

## உணவு
பெரும்பாலான கிளி மீன்கள் தாவரங்களை உண்ணும். இவை பிரதானமாக பாறைத் தாவரங்களையும் பாசிகளையும் உட்கொள்கின்றன. மேலும் சிறிய முள்ளந்தண்டிலிகளையும், மக்கிய பதார்த்தாங்களையும், பாக்டிரியாக்களையும் உண்ணும். சில பெரிய கிளி மீன் இனங்கள் பச்சை கூனல்தலை கிளி மீன் (*போல்போமெட்டோபன் முரிகாட்டம்*) போன்றவை பவளப் பாறைகளில் காணப்படும் பவள மொட்டுக்களை உட்கொள்ளக் கூடியவை. பச்சை கூனல்தலை கிளி மீன் தவிர மற்ற அனைத்தும்  பவளப்பாறைகளை விட பாசிகள் மூடிய மேற்பரப்புகளை உண்ண விரும்புகின்றன. கரீபியன் பவளப்பாறைகளில் வாழும் கிளி மீன்கள் பிரதானமாக கடற்பஞ்சுக்களை உண்ணும்.

## வாழ்க்கை வட்டம்
கிளி மீன்களின் வளர்ச்சி சிக்கலானது. பெரும்பாலான இனங்கள் ஆரம்பக் கட்டத்தில் பெண்களாகவும், பின்னர் ஆண் இனமாகவும் மாறும். சில இனங்கள் தனித்தனி பாலினமாகவே வாழும். பெரும்பாலும் ஆரம்பக் கட்டத்தில் சிவப்பு, பழுப்பு அல்லது சாம்பல் நிறத்திலும், முனைய கட்டத்தில் பச்சை அல்லது நீல நிறத்தில் பிரகாசமான இளஞ்சிவப்பு, ஆரஞ்சு அல்லது மஞ்சள் திட்டுகளுடன் காணப்படும். மத்திய தரைக்கடல் கிளி மீன்களில் முதிர்ந்த பெண் மீன் பிரகாசமான நிறத்திலும், முதிர்ந்த ஆண் மீன்கள் சாம்பல் நிறத்திலும் காணப்படும்.

## குறிப்புகள்

பகுப்பு:கிளி மீன்கள்
கற்பித்தல்

**கற்பித்தல்** (Teaching) என்பது ஒரு கல்வி நிறுவனத்தின் சூழலில் ஒரு கற்பவர், மாணவர் அல்லது பார்வையாளர்களுக்குத் திறன்களை ( அறிவு மற்றும் தனிப்பட்ட திறன்கள் ) வழங்குவதை நோக்கமாகக் கொண்ட ஓர் *[[ஆசிரியர்|ஆசிரியரால்]]* செயல்படுத்தப்படும் நடைமுறையாகும். இது மாணவர்களின் *[[கற்றல்|கற்றலுடன்]]* நெருக்கமாகத் தொடர்புடையது.  கற்பித்தல் என்பது *[[கல்வி|கல்வியின்]]* பரந்த கருத்தாக்கத்தின் ஒரு பகுதியாகும்.    

## கற்பித்தல் முறை
ஒரு **கற்பித்தல் முறையானது** மாணவர்களின் கற்றலை செயல்படுத்துவதற்கு ஆசிரியர்கள் பயன்படுத்தும் கொள்கைகள் மற்றும் வழிமுறைகளை உள்ளடக்கியது. இவை கற்பிக்கப்படவேண்டிய பாடப்பொருள் மற்றும் கற்கும் மாணவர்களின் இயல்பு ஆகியவற்றைப் பொறுத்துத் தீர்மானிக்கப்படும். ஒரு குறிப்பிட்ட கற்பித்தல் முறை பொருத்தமானதாகவும் திறமையாகவும் இருப்பதற்கு, அது கற்பவர், பாடத்தின் தன்மை மற்றும்  கற்றல் வகை ஆகியவற்றைக் கணக்கில் எடுத்துக்கொள்ளப்படுகிறது.   

## பணி
ஒரு **ஆசிரியர்**, **பள்ளி ஆசிரியர்** அல்லது முறையாகக் **கல்வியாளர்** என்றும் அழைக்கப்படுபவர், கற்பித்தல் மூலம் மாணவர்களுக்கு அறிவு, திறன் அல்லது நல்லொழுக்கத்தைப் பெற உதவுபவர் ஆவார்.

*முறைசாரா முறையில்* ஆசிரியரின் பங்கு வேறு சிலராலும் ஏற்கப்படலாம் (எ.கா. ஒரு குறிப்பிட்ட பணியை எப்படிச் செய்வது என்பதை சக ஊழியருக்கு சொல்லிக் கொடுக்கும் போது). சில நாடுகளில், பள்ளி வயது இளைஞர்களுக்குக் கற்பித்தல், பள்ளி அல்லது கல்லூரி போன்ற முறையான அமைப்பில் மட்டும் இல்லாமல்  வீட்டுக்கல்வி போன்ற முறைசாரா அமைப்பின் மூலமாகவும் மேற்கொள்ளப்படலாம். வேறு சில தொழில்கள் கணிசமான அளவு கற்பித்தலை உள்ளடக்கியிருக்கலாம் (எ.கா. இளைஞர் பணியாளர், போதகர்).

### கடமைகள்
ஒரு ஆசிரியரின் பங்கு கலாச்சாரங்களைப் பொறுத்து வேறுபடலாம்.

கல்வியறிவு மற்றும் எண்ணியல், கைவினைத்திறன் அல்லது தொழிற்பயிற்சி, கலை, மதம், குடிமை, சமூகப் பொறுப்புகள் அல்லது வாழ்க்கைத் திறன்கள் ஆகியவற்றில் ஆசிரியர்கள் வழிமுறைகளை வழங்கலாம்.

முறையான கற்பித்தல் பணிகளில் ஏற்றுக்கொள்ளப்பட்ட பாடத்திட்டங்களின்படி பாடங்களைத் தயாரித்தல், பாடங்களை வழங்குதல் மற்றும் மாணவர் முன்னேற்றத்தை மதிப்பிடுதல் ஆகியவை அடங்கும்.

ஒரு ஆசிரியரின் தொழில்முறை க் கடமைகள் என்பது வகுப்பறைக் கற்பித்தல் என்பதைத் தாண்டியும் இருக்கலாம். வகுப்பறைக்கு வெளியே ஆசிரியர்கள், மாணவர்களுடன் களப்பயணங்களில் செல்லலாம், படிப்புக் கூடங்களைக் கண்காணிக்கலாம், பள்ளிச் செயல்பாடுகளை ஒழுங்கமைப்பதில் உதவலாம் மற்றும் பாடநெறிக்கு அப்பாற்பட்ட நடவடிக்கைகளுக்கு மேற்பார்வையாளர்களாகப் பணியாற்றலாம். கொடுமைப்படுத்துதல்,  பாலியல் துன்புறுத்தல், இனவெறி அல்லது துஷ்பிரயோகம் போன்றவற்றால் ஏற்படக்கூடிய தீங்கு  ஆகியவற்றிலிருந்து மாணவர்களைப் பாதுகாக்கும் சட்டப்பூர்வ கடமையும் அவர்களுக்கு உள்ளது.  சில கல்வி முறைகளில், மாணவர்களின் ஒழுக்கத்திற்கு ஆசிரியர்கள் பொறுப்பாக இருக்கலாம்.

## இவற்றையும் காண்க

* ஆசிரியர்
* கற்றல்
* வகுப்பறை

## சான்றுகள்


பகுப்பு:கல்வி
ஜான் மாரிசன்

**ஜான் ராண்டால் ஹென்னிகன்**  (**J**ohn Randall Hennigan பிறப்பு: அக்டோபர் 3, 1979)  ஒரு அமெரிக்க தொழில்முறை மல்யுத்த வீரர், நடிகர் ஆவார் . ஜான் மோரிசன் என்ற மேடைப் பெயரில்  உலக மற்போர் மகிழ்கலை நிறுவனத்தில்  மல்யுத்தப் போட்டிகளில் ஈடுபட்டதற்காக இவர் பரவலாக அறியப்படுகிறார்.

ஹென்னிகன் *டஃப் என்ஃப் III* இன் வெற்றியாளராக இருந்தார், இது ஒரு தொலைக்காட்சி போட்டியாகும், இந்தப் போட்டியின் வெற்றியாளருக்கு உலக மற்போர் மகிழ்கலை நிறுவனத்தில் பங்குபெறும்  ஒப்பந்தம் பரிசாகக் கிடைக்கும், மேலும் இவரது மல்யுத்த பயிற்சியைத் தொடர இந்த நிறுவனத்தின் கிளையான ஓஹியோ பள்ளத்தாக்கு மல்யுத்தத்திற்கு அனுப்பி வைக்கப்பட்டார். பின்னர் ஹென்னிகன் *ஸ்மாக்டவுனில்* மல்யுத்தம் செய்தவதற்காக அழைக்கப்பட்டார்*.* ஏப்ரல் 2005 இல் **ஜானி நைட்ரோ** என்ற மேடைப் பெயரில் தனது முதல் போட்டியில், ஹென்னிகன் ( எம்.என்.எம் இன் ஒரு பகுதியாக) உலக மற்போர் மகிழ்கலை நிறுவனத்தின் இணை வாகையாளர் பட்டத்தினை வென்றார் .  ஹென்னிகன் ஒரு முறை ஈ.சி.டபிள்யூ உலக வாகையாளர் பட்டத்தினையும், மூன்று முறை  கண்டங்களுக்கு இடையிலான வாகையாளர் பட்டத்தினையும் வென்றார், மேலும் இவர் ஐந்து முறை உலக இணை வாகையாளர் பட்டத்தினையும் பெற்றுள்ளார்.

உலக மற்போர் மகிழ்கலை நிறுவனத்திற்கு வெளியே, ஹெனிகன் ஜானி இம்பாக்ட் என்ற மேடைப் பெயரில் இம்பாக்ட் மல்யுத்தத்தில் பணிபுரிந்ததற்காக இவர் பரவலாக அறியப்படுகிறார். நவம்பர் 2011 இல் உலக மற்போர் மகிழ்கலை நிறுவனத்தினை விட்டு வெளியேறிய பிறகு, ஹென்னிகன் வெளிநாடுகளில் மல்யுத்தப்போட்டிகளில் கலந்து கொண்டார்.  ஹென்னிகன் துவக்கத்தில் நடைபெற்ற ஏணி போட்டி மற்றும் எஃகு கூண்டு போட்டியையும் வென்றார். லூச்சா அண்டர்கிரவுண்டு, கிஃப்ட் ஆஃப் காட்  மற்றும் ட்ரையோஸ் வாகையாளர் பட்டம் போன்றவற்றினை தலா ஒரு முறை வென்றார்.மேலும் இரண்டாவது டிரிபிள் கிரவுன் வாகையாளர் பட்டம் பெற்றார்.

## தொழில்முறை மல்யுத்த வாழ்க்கை

### உலக மல்யுத்த கூட்டமைப்பு / பொழுதுபோக்கு / உலக மற்போர் மகிழ்கலை நிறுவனம்
தொழில்முறை மல்யுத்தத்தில் பங்கேற்பதற்கு முன்பாக, ஹென்னிகன் கலிபோர்னியா பல்கலைக்கழகத்தில் பயின்றார் , டேவிஸ் திரைப்படம் மற்றும் புவியியல் ஆகிய  இரண்டையும் பயின்றார். ஆனால் இந்த இரு பிரிவுகளிலும் தொடர விரும்பவில்லை என்று தீர்மானித்தவுடன், ஹென்னிகன் தனது தொழில்முறை மல்யுத்த வாழ்க்கைப் பயிற்சியை கலிபோர்னியாவின் சேக்ரமெண்டோவில் உள்ள உச்ச புரோ மல்யுத்த பள்ளியில் தொடங்கினார். *டஃப் என்ஃப் 2*, க்கான தனது ஆட் தேர்வில் தோல்வியுற்றார். அவர் 2002 ஆம் ஆண்டில் *டஃப் என்ஃப் III இல்* மாட் கபோடெல்லியுடன் இணை வெற்றியாளரானார். இந்தப் போட்டியில் வென்றதற்காக, ஹென்னிகனுக்கு ஒரு மேம்பாட்டு ஒப்பந்தம் வழங்கப்பட்டது மற்றும் அவரது பயிற்சியைத் தொடர அவர்களின் ஓஹியோ பள்ளத்தாக்கு மல்யுத்தத்திற்கு பயிற்சி பெறுவதற்காக அனுப்பி வைக்கப்பட்டார்.

#### தி மிஸ் உடனான இணை
போட்டியாளர்களாக இருந்தபோதிலும் , மோரிசன் மற்றும் தி மிஸ் நவம்பர் 16 ஆம் தேதி *ஸ்மாக்டவுனின்* எபிசோடில் மாட் ஹார்டி மற்றும் மான்டெல் வொண்டேவியஸ் போர்ட்டர் ஆகியோரின் இணை அணியை எதிர்கொண்டனர். சர்வைவர் தொடரில், மோரிசன் சி. எம்.பங்க் மற்றும் தி மிஸ்  ஆகியோர் பங்குபெற்ற டிரிபிள் திரெட் போட்டியில் இவர்கள் இருவரும்  சி.எம் பங்கினால் தோற்கடிக்கப்பட்டனர். தோல்விக்குப் பிறகு, மிஸ் மற்றும் மோரிசனின் இடையே இருந்த பகை உணர்வானது மறையத் துவங்கியது.

## சான்றுகள்


பகுப்பு:மற்போர் வீரர்கள்
பகுப்பு:இருபத்தொராம் நூற்றாண்டு அமெரிக்க ஆண் நடிகர்கள்
பகுப்பு:1979 பிறப்புகள்
அஞ்சல் வாக்குச் சீட்டு (இந்தியா)

**அஞ்சல் வாக்குச் சீட்டு** அல்லது **தபால் ஓட்டு**, வாக்குச் சாவடிக்கு நேரில் சென்று வாக்கு செலுத்த இயலாதவர்களுக்கு, அஞ்சல் வாக்குச் சீட்டு மூலம் தேர்தல்களில் வாக்கு செலுத்தும் முறையாகும்.  முன்னர் இந்தியாவில் தேர்தல் நடத்தும்  பணியாளர்கள் மற்றும் தேர்தல் பாதுகாப்பு பணியில் உள்ள காவல்துறையினருக்கும், பணியில் உள்ள இந்திய இராணுவம் மற்றும் துணை இராணுவப்படையினருக்கு மட்டும் படிவம் 6-இல் தங்களது விவரங்களை நிரப்பி தேர்தல் நடத்தும் அலுவருக்கு அனுப்பி, படிவம் 13ஏ மற்றும் அஞ்சல் வாக்குச் சீட்டை பெற்று பின் அதனை நிரப்பி, உரிய சான்றுகளுடன்  தேர்தல் நடத்தும் அலுவலருக்கு அனுப்பி வைப்பதன் மூலம் அஞ்சல் வாக்கு செலுத்தும் உரிமை வழங்கப்பட்டு இருந்தது. 

## 80 வயதிற்கு மேற்பட்டோர் & மாற்றுத்திறனாளிகள்
தற்போது வாக்குச் சாவடிக்கு நேரில் செல்ல இயலாத  80 வயது மேற்பட்டவர்களுக்கும், மாற்றுத்திறனாளிகளுக்கும் தங்கள் தேர்தல் சனநாயகக் கடமையை ஆற்றுவதற்கு வருகின்ற தேர்தல்களில் அஞ்சல் வாக்கு செலுத்தும் முறையை நடைமுறைப்படுத்தும் வகையில் இந்திய அரசு 1961-ஆம் ஆண்டில் இயற்றப்பட்ட தேர்தல் நடத்தை விதிகளில் திருத்தம் செய்துள்ளது. அதனடிப்படையில் 80 வயதுக்கு மேற்பட்ட மூத்த குடிமக்களுக்கும், மாற்றுத்திறனாளிகளுக்கும் 13-ஏ படிவத்தில்  தேர்தல் அதிகாரி சான்றளிப்பார். அப்படிவத்தை நிரப்பி தேர்தல் நடத்தும் அலுவலருக்கு அஞ்சல் வாக்குச் சீட்டை அனுப்பி  வாக்கு செலுத்தலாம்.

## மேற்கோள்கள்

## வெளி இணைப்புகள்
*  A Guide for Service Voters
பகுப்பு:இந்தியத் தேர்தல்கள்
அஞ்சல் வாக்குச் சீட்டு
லட்சுமண் சிவராமகிருட்டிணன்

**லட்சுமண் சிவராமகிருஷ்ணன் (**Laxman Sivaramakrishnan பிறப்பு: டிசம்பர் 31, 1965) சிவா மற்றும் எல் எஸ் எனும் பெயரல் பரவலாக அறியப்படும் இவர் மேனாள் இந்தியத் துடுப்பாட்ட வீரர், துடுப்பாட்ட வர்ணனையாளர் ஆவார். வலக்கை சுழற் பந்துவீச்சாளரான இவர் 2000 ஆம் ஆண்டில் வங்காளதேசத் துடுப்பாட்ட அணிக்கு எதிரான போட்டியில் முதன் முதலில் வர்ணனையாளராக அறிமுகமானார். பன்னாட்டுத் துடுப்பாட்ட அவையின் குழுவில் வீரர்களின் பிரதிநிதிகளில் ஒருவராகவும் பணியாற்றுகிறார். இவர் இந்தியத் துடுப்பாட்ட அணிக்காக ஒன்பது தேர்வுத் துடுப்பாட்டப் போட்டிகளில் விளையாடி 120 ஓட்டங்களை எடுத்துள்ளார். அதில் அதிகபட்சமாக 25 ஓட்டங்களை எடுத்துள்ளார். பந்துவீச்சில் 26 இலக்குகளைக் கைப்பற்றியுள்ள இவர் ஐந்து இலக்குகளை மூன்று முறை கைப்பற்றினார். மேலும் ஒருநாள் பன்னாட்டுத் துடுப்பாட்டப் போட்டிகளிலும் விளையாடினார். தமிழக பா.ஜ.க. தலைவர் எல். முருகன் முன்னிலையில் பாரதிய ஜனதா கட்சியில் சேர்ந்தார். சூன் 1, 2023 இல் அக்கட்சியின் விளையாட்டுப் பிரிவின் துணைத் தலைவராக நியமிக்கப்பட்டார்.

## ஒருநாள் பன்னாட்டுத் துடுப்பாட்டம்
1985 ஆம் ஆண்டில் இந்தியத் துடுப்பாட்ட அணி ஆத்திரேலியாவில் சுற்றுப் பயணம் செய்து பென்சன் மற்றும் ஹெட்ஜஸ் உலக வாகையாளர் துடுப்பாட்டத் தொடரில் விளையாடினார். பெப்ரவரி 20, மெல்போர்ன் துடுப்பாட்ட அரங்கில் பாக்கித்தான் துடுப்பாட்ட அணிக்கு எதிராக நடைபெற்ற மூன்றாவது போட்டியில் பத்து ஒவர்களை வீசி 49 ஓட்டங்களை விட்டுக் கொடுத்து இரண்டு இலக்குகளைக் கைப்பற்றினார். இந்தப் போட்டியில் இந்திய அணி ஆறு இலக்குகளால் வெற்றி பெற்றது. 1987 ஆம் ஆண்டில் இந்தியத் துடுப்பாட்ட அணி ரிலையன்சு உலகத் துடுப்பாட்டத் தொடரில் விளையாடினார். அக்டோபர் 17 , மும்பை துடுப்பாட்ட அரங்கில் சிம்பாப்வே துடுப்பாட்ட அணிக்கு எதிராக நடைபெற்ற பதினோராவது போட்டியில் ஒன்பது ஒவர்களை வீசி 36 ஓட்டங்களை விட்டுக் கொடுத்து ஓர் இலக்கினைக்  கைப்பற்றினார். இந்தப் போட்டியில் இந்திய அணி எட்டு இலக்குகளால் வெற்றி பெற்றது.

## தேர்வுத் துடுப்பாட்டம்
1983 ஆம் ஆண்டில் இந்தியத் துடுப்பாட்ட அணி மேற்கிந்தியத் தீவுகளில் சுற்றுப்பயணம் செய்து விளையாடியது .மே 3, புனித ஜான் துடுப்பாட்ட அரங்கில் நடைபெற்ற மேற்கிந்தியத் தீவுகள் துடுப்பாட்ட அணிக்கு எதிரான ஐந்தாவது தேர்வுத் துடுப்பாட்டப் போட்டியில் இவர் அறிமுகமானார். இந்தப் போட்டியின் முதல் ஆட்டப் பகுதியில் 17  ஓட்டங்களை எடுத்து மார்ஷல் பந்துவீச்சில் ஆட்டமிழந்தார். பின் பந்துவீசீல் 25 ஓவர்களை வீசி 95 ஓட்டங்களை விட்டுக் கொடுத்தார். இதில் ஒரு ஓவரை மெய்டனாக வீசினார். ஆனால் இலக்கினைக் கைப்பற்றவில்லை. இரண்டாவது ஆட்டப் பகுதியில் பந்துவீசவும் மட்டையாடவும் இவருக்கு வாய்ப்பு கிடைக்கவில்லை. இந்தப் போட்டி சமனில் முடிந்தது. 1996 ஆம் ஆண்டில் இந்தியத் துடுப்பாட்ட அணி ஆத்திரேலியாவில்சுற்றுப் பயணம் செய்து விளையாடியது. சனவரி 2 , சிட்னி துடுப்பாட்ட அரங்கில் நடைபெற்ற ஆத்திரேலியத் துடுப்பாட்ட அணிக்கு எதிரான மூன்றாவது தேர்வுத் துடுப்பாட்டப் போட்டியின் முதல் ஆட்டப் பகுதியில் மட்டையாட வாய்ப்பு கிடைக்கவில்லை. பந்துவீச்சில் 22 ஓவர்களை வ்விசி 79 ஓட்டங்களை விட்டுக் கொடுத்தார். இதில் இரண்டு ஓவர்களை மெய்டனாக வீசினார். ஆனால் இலக்கினைக் கைப்பற்றவில்லை. இரண்டாவது ஆட்டப் பகுதியில் ஒன்பது ஓவர்களை வீசி 37 ஓட்டங்களை விட்டுக் கொடுத்தார். ஆனால் இலக்கினைக் கைப்பற்றவில்லை. இந்தப் போட்டி சமனில் முடிந்தது.

## மேற்கோள்கள்


பகுப்பு:இந்தியத் துடுப்பாட்டக்காரர்கள்
பகுப்பு:இந்தியத் துடுப்பாட்ட வர்ணனையாளர்கள்
இந்தியத் துணை இராணுவப் படைகள்

**இந்தியத் துணை இராணுவப் படைகள்** (**Paramilitary forces of India**) என்பது இந்திய உள்துறை அமைச்சகத்தின் கீழ் இயங்கும் உள்நாட்டுப் பாதுகாப்புப் படைப் பிரிவுகள்  ஆகும். இப்படைகள் உள்நாட்டு பாதுகாப்புப் பணிகள் செய்வதுடன் இந்தியாவின் பன்னாட்டு எல்லைகளையும் மற்றும் பன்னாட்டு கடல் எல்லைகளையும் கண்கானித்து காக்கிறது. கீழ்கண்ட படைகள் துணை இராணுவப்படைகள் ஆகும்: 

## துணை இராணுவப் படைகள்

### எல்லைக் காவல் படைகள்
* எல்லைப் பாதுகாப்புப் படை (**BSF**) - 2,57,363 வீரர்கள்
*  அசாம் ரைப்பிள்ஸ் (**AR**) - 63,747 வீரர்கள்   
* இந்திய - திபெத் எல்லைக் காவல்படை - (**ITBP**) - 89,432 வீரர்கள்
* சசசஸ்த்திர சீமை பலம் (**SSB**) - 76,337 வீரர்கள்
* சிறப்பு எல்லைப்புறப் படை
### உள்நாட்டு பாதுகாப்புப் படைகள்
* மத்திய பின்னிருப்பு காவல் படை (**CRPF**)   - 3,13,678  படை வீரர்கள் 
* மத்திய தொழிற்சாலை பாதுகாப்புப் படை  (**CISF**) - 1,44,418 வீரர்கள்        
### சிறப்புப் படைகள்
* தேசிய பாதுகாப்புப் படை - (**என். எஸ். ஜி**) - 14,500 வீரர்கள்    
* விரைவு அதிரடிப் படை (**RAF**) 
* உறுதிகொண்ட செயலுக்கான அதிரடிப்படை பட்டாலியன்

### இரயில்வே பாதுகாப்பு
* இரயில்வே பாதுகாப்புப் படை - (**RPF**)

## இதனையும் காண்க
* இந்தியாவின் சிறப்புப் படைகள்

## மேற்கோள்கள்

## மேலும் படிக்க
* India's Paramilitary Forces @ Bharat-Rakshak.Com

## வெளி இணைப்புகள்
* Assam Rifles official site
* Analysis of the PMF 
* An informative article on the PMF
* Global Security article on Border Security Force

பகுப்பு:இந்தியத் துணை இராணுவம்
பகுப்பு:இந்திய உள்துறை அமைச்சகம்
பச்சிலைப்பூ

**பச்சிலைப்பூ**,  **பச்சிலை**, அல்லது **பசும்பிடி** (*Garcinia spicata*) என்பது நடுத்தர அளவான மரவகை ஆகும். இது  30 அடி உயரம்வரை வளரக்கூடிய &nbsp; குளூசியேசி குடும்பத்தைச் சேர்ந்த மரம் ஆகும். இது இந்தியா, இலங்கையை தாயகமாக கொண்டது.

## விளக்கம்
பசும்பிடி ஓர் மரமாகும். இது பச்சிலைப்பூ, பச்சிலை எனவும் அழைக்கப்பட்டது. இதன் கொழுந்து நறுமணம் உள்ளது. இதன் மிகுமணத்தால் இதன்பூ இலைமறை பூவாயிற்று' போலும். இதன் முன்னைய தாவரப்பெயர் *லாங்தோ கைமஸ் ஒவாலிபோலியஸ்* என்பதாகும். இதன் மலர் இரண்டு அங்குலம் முதல் மூன்று அங்குலம் வரை அகலமானது. பூக்களில் 4 - 5 புறவிதழ்கள், 4 - 5 அகவிதழ்கள் கொண்டிருக்கும். சூல்முடியானது அகன்றதகவும் வழவழப்பானதாகவும் இருக்கும். இதன் கனியானது *பெர்ரி* என்ற சதைக்கனி ஆகும். இந்த மரத்தில் பெரும்பாலும் மஞ்சள் நிறமான கசிவு நீர் காணப்படும். இதன் தனியிலை, தோல் போல் தடித்ததாக இருக்கும். இதன் அடிமரம் மஞ்சள் கலந்த வெண்ணிறமாக இருக்கும். மேலும் இது மிகவும் வன்மை உடையதாக இருக்கும். இந்த மரம் கட்டிட வேலைக்கு உகந்தது. 
## மலர்
இந்த மலரின் இளமுகிழ் சுவைக்காகவும், நறுமணத்துக்காகவும் வாயில் போட்டு மெல்லப்படும் என்பதைச் சங்கப்பாடல்கள் தெரிவிக்கின்றன. குன்றத்துக் கோதையர் குவித்து விளையாடிய 99 மலர்களில் ஒன்று பசும்பிடியும் ஆகும்.

## காணப்படும் இடங்கள்
இம்மரம் தென் இந்தியாவின் கிழக்குக் கடற்கரைப் பகுதியில் தென்னார்க்காடு மாவட்டம், புதுக்கோட்டை மாவட்டம் முதலிய மாவட்டங்களிலும், மேற்குக் கடற்கரைப் பகுதியில் தென் கன்னட மாவட்டம் முதல் திருவிதாங்கூர் வரையிலுமுள்ள மலைப்பகுதிகளில் வளரும்.

## இலக்கியத்தில்
'பசும்பிடி வகுளம் பல்லிணர்க் காயா' என்று கபிலர் (குறிஞ்சிப் பாட்டு. 70) என்று இத்தாவரத்தைக் குறிப்பிடுகிறார். இதில்  காணப்படும் 'பசும் பிடி' என்பதற்குப் 'பச்சிலைப்பூ' என்று உரை கூறினார் நச்சினார்க்கினியர். 'பசும்பிடி இளமுகிழ் நெகிழ்ந்த வாய் ஆம்பல்' என்பது பரிபாடல் (19: 75), இதற்குப் பரிமேலழகர் ‘பச்சிலையது இளைய கொழுந்து' என்று உரைகண்டார்.

:**கரும்பார் சோலைப் பெரும்பெயர் கொல்லிப்**
:**பெருவாய் மலரொடு பசும்பிடி மகிழ்ந்து**

என்றும் பதிற்றுப்பத்தால் (81:24-25) குறிப்பிடப்படுகிறது.

**பச்சிலை மரம் தமாலம் பசும்பிடி என்னும் பேரே** என்று சூடாமணி நிகண்டு கூறுகிறது.

இது ஒரு மரம் எனவும். பெருவாய் மலர் உடையது எனவும். இதன் கொழுந்து மணமுள்ளது எனவும்தான் அறிய முடிகிறது. இதனைக் கொண்டு இதனுடைய உண்மையான தாவரப் பெயரைக் கணிக்க இயலவில்லை. ஆயினும், இதனைப் பச்சிலை எனக் கொண்டு கலைக் களஞ்சியம் இதற்குக் **கார்சீனியா ஸாங்தோகைமஸ்** என்னும் தாவரப் பெயரைக் குறிப்பிட்டுள்ளது.

இளஞ்சேரல் இரும்பொறை என்னும் சேர மன்னன் போரில் ஈடுபட்டிருந்த காலத்தில் அவனது கோப்பெருந்தேவி கொல்லிமலை அரண்மனையில் கொடை வழங்கிக்கொண்டிருந்தாள். அப்போது அவள் பெருவாய் மலரையும், பசும்பிடியையும் மென்று மகிழ்ந்துகொண்டிருந்தாள்.

திருப்பரங்குன்றத்தில் பூத்திருந்த மலர்கள் ஒரு பாடலில் கூறப்பட்டுள்ளன.

:ஆம்பல் (நெகிழ்த்த வாழ் ஆம்பல்)
:இலவம் (பகைமலர் இலவம்) (பகை = செந்நிறம்)
:எருவை நறுந்தோடு
:காந்தள் (கைபோல் பூத்த கமழ்குலைக் காந்தள்)
:கோங்கம் (பருவம் இல் கோங்கம்)
:தோன்றி (உருவம் மிகு தோன்றி)
:நறவம் (ஊழ் இணர் நறவம்)
:பசும்பிடி இளமுகிழ்
:பல்லவம் (நனிநுனி நயவரு சாய்ப்பின் நாறு இணர்ச் சினை போழ்ப் பல்லவம் தீஞ்சுனை உதிர்ப்ப)
:வேங்கை (எரியிணர் வேங்கை)
இவற்றில் ஒன்று பசும்பிடி.

## இவற்றையும் காண்க
*சங்ககால மலர்கள்

## குறிப்புகள்

பகுப்பு:மரங்கள்
பகுப்பு:தமிழ்நாட்டின் தாவரங்கள்
கிராண்ட் தெப்ட் ஆட்டோ :வைசு சிட்டி

**கிராண்ட் தெப்ட் ஆட்டோ :வைசு சிட்டி** (Grand Theft Auto: Vice City**)** என்பது அதிரடி-சாகச காணொளி விளையாட்டு ஆகும். இதனை ராக்ஸ் ஸ்டார் என்பவர் மேம்படுத்தினார். ராக்ஸ் ஸ்டார் கேம்ஸ் நிறுவனம் இதனை வெளியிட்டது. அக்டோபர் 29, 2012 இல் பிளே ஸ்டேசன் 2 இல் வெளியானது. மே 12, 2003 ஆம் ஆண்டில் மைக்ரோசாப்ட் விண்டோசுவிலும், அதே ஆண்டில் அக்டோபர் 31 இல் எக்சு பாக்சில் வெளியானது. இதன் பத்தாம் ஆண்டில் செலிடத் தொலைபேசி இயங்குதளங்களில் பயன்படுத்தப்படும் மேம்பட்ட பதிப்பினை வெளியிட்டது. இந்த விளையாட்டு கிராண்ட் தெப்டின் ஆறாவது பதிப்பு ஆகும்.

இந்த விளையாட்டு வெளியான பின்பு நேர்மறையான விமர்சனங்களைப் பெற்றது. குறிப்பாக இசைக்கு பாராட்டினைப் பெற்றது. ஆனாலும் இதில் இடம்பெறும் வன்முறைக்காக  சில எதிர்மறையான விமர்சனங்களையும் பெற்றது. 2002 ஆம் ஆண்டில் அதிகம் விற்பனையான விளையாட்டுக்களில் முதலிடம் பெற்றது. அந்த சமயம் 17.5 மில்லியன் நகல் விளையாட்டுக்கள் விற்பனையாகின. ஆறாம் தலைமுறை விளையாட்டுக்களில் குறிப்பிடத் தகுந்த ஒன்றாகவும் அதுவரை வெளியான காணொளி விளையாட்டுக்களில் மிகச் சிறந்தாகவும் இது அறியப்பட்டது. பல காணொளி விளையாட்டுக்களை வெளியிடும் நிறுவனங்களிடம் இருந்து அந்த ஆண்டிற்கான சிறந்த காணொளி விளையாட்டிற்கான விருதினைப் பெற்றது. இந்த விளாஇயாட்டு வெளியான பின்பு பல இயங்குதளங்களில் இக்தனைப் பயன்படுத்தும் இணைப்புகளைப் பெற்றது. இதன் வெற்றியினைத் தொடர்ந்து கிராண்ட் தெப்ட் ஆட்டோ: சான் ஆண்ட்ரியாசு அக்டோபர் 2004 ஆம் ஆண்டிலும், வசு சிட்ட்ய் ஸ்டோரிஸ் 2006 ஆம் ஆண்டிலும் வெளியானது.

## விருதுகள்
காணொளி விளையாட்டுக்களை வெளியிடும் நிறுவனங்களிடம் இருந்து பல விருதுகளையும் பல விருதிற்கானப் பரிந்துரைகளையும் பெற்றது. சிறந்த பிளே ஸ்டேசன் 2 விற்கான விருதினை பிரிட்டிசு அகாதமி விளையாட்டு விருதின் முதலாம் ஆண்டின் விருதினைப் பெறது.  மேலும் ஜி என் , கேம்ஸ் பாட் மற்றும்   எண்டெர்டெயின்மெண்ட் வீக்லியிடம் இருந்து கோல்டன் ஜாய்ஸ்டிக் விருதினையும் பெற்றது. கோல்டன் ஜாய்ஸ்டிக் விருது வழங்கும் நிகழ்வில் மதிப்புமிக்க உயரிய விளயாட்டு விருதினைப் பெற்றது.மேலும் சிறந்த அதிரடி மற்றும் சாகச காணொளி விளையாட்டிற்கான பிரிட்டுசு அகாதமி விளையாட்டு விருதினைப் பெற்றது,. இந்த விளையாட்டின் இசையும் பல விருதுகளைப் பெற்றது. குறிப்பாக கேம்ஸ்பாட்டின் சிறந்த விளையாட்டிற்கான இசை விருதினையும்  பிரிட்டிசு அகாதமி விளையாட்டு விருதினையும் பெற்றது.  விளையாட்டிற்கான சிறந்த வடிவமைப்பிற்கான பிரிட்டிசு அகாதமி விளையாட்டு விருதினையும் பெற்றது.   மேலும் சிறந்த் வரைகலைக்கான விருதிற்கு கேம்ஸ் பாட் விருதிற்கு பரிந்துரை ஆனது. ஐ ஜி என் விருதுக்கான வாசகர் தேர்வில் ஆண்டின் சிறந்த விளையாட்டுகள் பிரிவில் இரண்டாம் இடம் பெற்றது.  கேம்ஸ் ஸ்பாட்டின் சிறந்த கதைக்கள்ம் கொண்ட விளையாட்டு விருதுக்குபரிந்துரை ஆனது.  சிறந்த கணினி விளையாட்டிற்கான பிரிட்டிசு அகாதமி விளையாட்டு விருதினையும் பெற்றது. .

## விண்டோசு பதிப்புகள்
மே 2003 இல் விண்டோசு பதிப்பிற்கான வைஸ் சிட்டி வெளியானபோது நேர்மறையான விமர்சனங்களைப் பெற்றது. விமர்சகர்கள் இந்த விளையாட்டிற்கு 100 க்கு 94 புள்ளிகள் கொடுத்தனர். 2003 ஆம் ஆண்டில் விண்டோசு பதிப்பில் வெளியான ஒரு விளையாட்டிற்கு கொடுக்கப்படும் அதிக பட்ச புள்ளி இதுவாகும்.

## சான்றுகள்



பகுப்பு:கணினி விளையாட்டுக்கள்
குர்ட் அன்கிள்

**குர்ட் ஸ்டீவன் அன்கிள் (**Kurt Steven Angle பிறப்பு:டிசம்பர் 9, 1968) என்பவர் ஓர் நடிகர், முன்னாள் தொழில்முறை மற்போர் வீரர் மற்றும் தற்போது இவர் உலக மற்போர் மகிழ்கலை நிறுவனத்துடன் ஒப்பந்தமாகி அதன் பின்னிருப்பு பணிகளின் தயாரிப்பாளராக இருந்து வருகிறார். இவர் பெனிசிலிவேனியாவில் உள்ள கிளாரியன் பல்கலைக்கழகத்தில் கல்வி பயின்றார். அப்போது  தேசிய கல்லூரி தடகள சங்க மிகுகன வாகையாளர் பட்டம் உட்பட பல விருதுகளைப் பெற்றார். கல்லூரிப் படிப்பை முடித்த பிறகு 1995 ஆம் ஆண்டில் நடைபெற்ற உலக மற்போர் வாகையாளர் போட்டியில் ஃபிரீஸ்டைல் பிரிவில் தங்கப் பதக்கம் பெற்றார். பின்னர் 1996 ஆம் ஆண்டில் நடைபெற்ற குளிர்கால ஒலிம்பிக் போட்டியில் பிரீஸ்டைல் பிரிவில் தங்கப் பதக்கம் பெற்றார்.  தொழில்முறை அல்லாத மற்போர் போட்டிகளில் நிறைவெற்றி பெற்றுள்ள நான்கு பேர்களில் இவரும் ஒருவர் ஆவார். இவர் இளையோர் சர்வதேச வாகையாளர் பட்டம், தேசிய கல்லூரி தடகள சங்க மிகுகன வாகையாளர் பட்டம், உலக வாகையாளர் பட்டம் மற்றும் ஒலிம்பிக் தங்கப் பதக்கம் ஆகிய பட்டங்களைப் பெற்றுள்ளார்.  2006 ஆம் ஆண்டில் இவரை மிகச் சிறந்த *சூட்டர்* மற்போர் வீரர் எனவும் கல்லூரி அளவிலான அனைத்துக் காலத்திற்குமான சிறந்த 15 மற்போர் வீரர்களில் ஒருவர் எனவும் அமெரிக்க மற்போர் சஙகம் அறிவித்தது. 2016 ஆம் ஆண்டில் சர்வதேச விளையாட்டு *ஹால் ஆஃப் ஃபேமாக* அறிவிக்கப்பட்டார்.

ஆங்கிள் 1996 ஆம் ஆண்டில் தனது முதல் புரோ ரெச்லிங் போட்டியில் கலந்துகொண்டார். பின் டபிள்யூ டபிள்யூ எஃப் (தற்பொழுது உலக மற்போர் மகிழ்கலை நிறுவனம்) உடன் 1998 இல் ஒப்பந்தம் ஆனார். இருந்தபோதிலும் 1999 இல் தான் தனது முதல் போட்டியில் விளையாடினார். 2000 ஆம் ஆண்டில் ஐரோப்பியன் மற்றும் கண்டங்களுக்கிடையேயான வாகையாளர் ஆகிய பட்டங்களை ஒரே சமயத்தில் பெற்றார். நான்கு மாதங்கள் கழித்து 2000 ஆம் ஆண்டிற்கான *கிங் ஆஃப் தெ ரிங்*  வாகையாளர் ஆனார். பின் அக்டோபரில் டபிள்யூ டபிள்யூ எஃப் வாகையாளர் ஆனார். உலக மற்போர் வாகையாளர் பட்டத்தினை நான்கு முறையும் *டபிள்யூ சி டபிள்யூ* வாகையாளராக ஒரு முறையும் மற்றும் உலக மிகு கன வாகையாளராக ஒரு முறையும் வெற்றி பெற்றுள்ளார். பத்தாவது *டிரிபிள் கிரவுண் சாம்பியன் (மூன்றாம் கிரீட வாகையாளர்)* மற்றும்  *ஐந்தாவது *கிராண்ட் சிலாம் வாகையாளராகவும்*  வெற்றி பெற்றுள்ளார். மார்ச் 31, 2017 இல் இவர் * ஹால் ஆஃப் ஃபேமாக*  அறிவிக்கப்பட்டார்.*
உலக மற்போர் மகிழ்கலை நிறுவனம், சப்பான் மற்றும்  டி என் ஏ ஆகிய மற்போர் போட்டிகளில் விளையாடி இவர் 21 முறை வாகையாளர் பட்டங்களைப் பெற்றுள்ளார். உலக மற்போர் வரலாற்றில் அதிக வாகையாளர் பட்டங்கள் பெற்றவர் எனும் சிறப்பினைப் பெற்றார். இவர் உலக வாகையாளர் பட்டம், உலக மிகு கன வாகையாளர், டபிள்யூ சி டபிள்யூ வாகையாளர், டி என் ஏ உலக மிகு கன வாகையாளர்  மற்றும் *ஐ ஜி எஃப் நிறுவனத்தின்  ஐ டபிள்யூ ஜி பி உலக மிகு கன வாகையாளர்* ஆகிய பட்டங்களைப் பெற்றுள்ளார். *கிங் ஆஃப் தெ ரிங் மற்றும் கிங் ஆஃப் தெ மவுண்டைன்*  ஆகிய இரு பட்டங்களைப் பெற்ற ஒரே மற்போர் வீரர் இவர் ஆவார். 2004 ஆம் ஆண்டில் *ரெஸ்லிங் அப்செர்வர் நியூஸ்லெட்டர் இவரை ஹால் ஆஃப் பேமாகவும்*  நூற்றாண்டின் சிறந்த மற்போர் வீரர் என அறிவித்தது. அனைத்துக் காலத்திற்குமான சிறந்த மற்போர் வீரர்களில் ஒருவராக இவர் அறியப்படுகிறார். இவருக்கு எதிராக விளையாடியவரும் மற்றும் துறைத்தேர்ந்த மற்போர் வீரரான ஜான் சேனா இவரைப் பற்றி பின்வருமாறு கூறுகிறார். எந்த சந்தேகமும் அன்றி இவர் ஒரு மிகச் சிறந்த மற்போர் வீரர் ஆவார். ஆனால் இவர் மற்ற வீரர்களைப் போல் அல்லாது தனித்துவத்துடன் இருப்பார். எனக் கூறியுள்ளார்.

## சான்றுகள்


பகுப்பு:மற்போர் வீரர்கள்
சிஎம் பங்க்

**பிலிப் ஜேக் புரூக்ஸ் (**Phillip Jack Brooks)  (பிறப்பு: அக்டோபர் 26, 1978) **சிஎம் பங்க்** எனும் மேடைப் பெயரால் பரவலாக அறியப்படும் இவர் முன்னாள் அமெரிக்க மற்போர் வீரர், வரைகலை எழுத்தாளர் ஆவார். அதிக நாட்கள் உலக மற்போர் வாகையாளர் பட்டத்தினை தன் வசம் வைத்திருந்தவர்கள் பட்டியலில் ஆறாம் இடத்தில் உள்ளார்.

தனது பதினைந்து ஆண்டு கால மற்போர் வாழ்க்கையில் உலக  மற்போர் வாகையாளராக இரு முறையும்  உலக மிகுஎடை வாகையாளர் பட்டத்தினை மூன்று முறையும் ஈ சி டபிள்யூ மற்றும் ஆர் ஓ எச் வாகையாளர் பட்டத்தினை தலா ஒரு முறையும் வென்றுள்ளார். மேலும் கோஃபி கிங்ஸ்டனுடன் இணைந்து கூட்டு வாகையாளர் பட்டத்தினையும் ஒரு முறை கண்டங்களுக்கிடையேயான வாகையாளர் பட்டத்தினயும் பெறுள்ளார்.   2011 ஆம் ஆண்டில் வழங்கப்பட்ட சிலாமி விருதுகளில் உலக மற்போர் மகிழ்கலை நட்சத்திர வீரராகத் தேர்வானார்.  உலக மற்போர் மகிழ்கலை நிறுவனத்துடன் ஏற்பட்ட சில அதிருப்தி காரணமாக 2014 ஆம் ஆண்டில் தொழில் முறை மற்போர் போட்டிகளில் இருந்து ஓய்வு பெற்றார்.  பின்பு அதே ஆண்டில் டிசம்பர் மாதம் இறுதி மோதல் வாகையாளர் போட்டியில் (*அல்டிமேட் ஃபைட்டிங் சாம்பியன்சிப்)* விளையாட ஒப்பந்தமானார். செப்டம்பர் 10, 2016 இல் நடைபெற்ற முதல் தொழில்முறை போட்டியில் மிக்கி காலினை எதிர்த்து மோதினார். ஆனால் அந்தப் போட்டியில் பங்க் தோல்வியடைந்தார்.

## ஆரம்பகால வாழ்க்கை
புரூக்ஸ் அக்டோபர் 26, 1978 இல் சிக்காகோ, இல்லினாயிசில் பிறந்து லாக்போர்ட்டில் வளர்ந்தார். இவரின் தந்தை ஒரு பொறியாளர், தாய் இல்லத்தரசி ஆவார். இவர்களின் பெற்றோருக்கு பங்க் ஐந்தாவது குழந்தை ஆவார்.

புரூக்கின் தந்தை குடிப்பழக்கத்தினால் பாதிக்கப்பட்டிருந்தார். இதுவே அவரினை குடிப்பழக்கம் அற்றவராக இருக்க உந்துசக்தியா அமைந்தது. மேலும் இவரின் தாய் இருமுனை பிறழ்வினால் பாதிக்கப்பட்டிருந்தார்.

## உலக மிகுகன வாகையாளர்
மார்ச் 30 இல் நடைபெற்ற ரெசில்மேனியா 24 ஆவது ஆண்டில் நடைபெற்ற ஏணிப் போட்டியில் (லேடர் மேட்ச்) *கர்லிடோ, கிறிஸ் ஜெரிகோ, ஆன் மாரிசன், மாண்டல் வாண்டவியஸ் போர்டர், கென்னடி மற்றும் செல்டன் பெஞ்சமின்*  ஆகியோருக்கு இடையில் நடைபெற்ற போட்டியில் இவர் வெற்றி பெற்று அந்த ஆண்டின் *மணி இன் தெ பேங்க்*  என்பதனைப் பெற்றார். அதனைப் பெற்றவர், தான் விரும்பும் போது உலக மிகு கனவாகையாளருடன் அந்தப் பட்டத்தினைப் பெற போட்டியிடலாம் என்பது விதி. மே 15 இல் நடைபெற்ற *ஜட்மெண்ட் டே நிகழ்ச்சியில்* கெயினுடன் இணைந்து ஜான் மோரிசன் மற்றும் தெ மிசு இணையினை வீழ்த்தி கூட்டு வாகையாளர் பட்டத்தினைப் பெற்றார்.

சூன் 23 இல் நடைபெற்ற உலக மற்போர் மகிழ்கலை நிறுவன வரைவில் பங்க் ரா பிரிவில் இடம்பெற்றார். படிஸ்டா உலக மிகுகன வாகையாளரான எட்ஜினை வீழ்த்திய போது இவர் தனது மணி இன் தெ பேங்கினை வைத்து அந்தப் போட்டியில் விளையாடி வாகையாளர் பட்டம் பெற்றார். பின்பு அன்றைய இரவே ஜான் பிராட்ஷா லேஃபீல்டுவிற்கு எதிரான உலக மிகுகன வாகையாளர் போட்டியில் வெற்றி பெற்றார். அதன்பிறகு நடைபெற்ற பல போட்டிகளில் அவர் வெற்றி பெற்று *அன்பர்கிவன்* எனும் நிகழ்ச்சி வரை 69 நாட்கள் அவர் வாகையாளராகத் திகழ்ந்தார். லெகசி மற்றும் ரேண்டி ஆர்டன் தாக்கியதனால் கிறிஸ் ஜெரிகோவிற்கு எதிரான போட்டியில் இவரால் விளையாடாமல் போனதால் இவர் வாகையாளர் பட்டத்தினை இழந்தார். செப்டம்பர் 15 இல் ராவில் நடைபெற்ற  போட்டியில் மீண்டும் ஜெரிஜோவிற்கு எதிராக விளையாடும் வாய்ப்பினைப் பெற்றார். ஆனால் அந்தப் போட்டியிலும் இவர் தோல்வியடைந்தார்.

## சான்றுகள்


பகுப்பு:மற்போர் வீரர்கள்
பிராக் லெஸ்னர்

**பிராக் எட்வர்டு லெஸ்னர்** (Brock Edward Lesnar  பிறப்பு:சூலை 12, 1977) ஓர் அமெரிக்க தொழிற்முறை மற்போர் வீரர் மற்றும் தொழில் முறை கால்பந்து வீரர் ஆவார். இவர் தற்போது உலக மற்போர் மகிழ்கலை நிறுவனத்துடன் ஒப்பந்தத்தில் ஈடுபட்டு ரா எனும் குத்துச் சண்டைப்பிரிவில் பிராக் லெஸ்னர் எனும் பெயரில் விளையாடி வருகிறார். பிஸ்மாஅர்க் மாநிலக் கல்லூரியில் கல்வி கற்கும் போது  தொழில்முறை அல்லாத மற்போர் போட்டிகளில் கலந்துகொண்டார். 2000 ஆம் ஆண்டில் மின்னசொட்டா பலகலைக் கழகத்தில் கல்வி கற்கும் போது உலக மற்போர் நிறுவனத்துடன் ஒப்பந்தமானார். பின் ஓ வி ஏ நிறுவனத்துடன் மற்போர் செய்ய ஒப்பந்தமானார். அதில் *செல்டன் பெஞ்சமின்* eன்பவ்ருடன் இணைந்து மூன்று முறை *டேக் டீம் சாம்பியன்*  பட்டம் பெற்றார். 2002 ஆம் ஆண்டில் உலக மற்போர் மகிழ்கலை நிறுவனத்தில் ஒப்பந்தமாகி ஐந்து மாதங்களுக்குப் பின் உலக மற்போர் மகிழ்கலை வாகையாளர் பட்டம் பெற்றார். அதன்மூலம் மிக இளம்வயதில் இந்தப் பட்டம் பெற்ற வீரர் எனும் சாதனை படைத்தார். அதன்பின்பு *ரெஸ்சில்மேனியா 20*  இல் இவர் கோல்டுபெர்க்குடன் மோதினார். பின் நேசனல் புட்பால் லீக்கில் கலந்துகொண்டார். 2005 ஆம் ஆண்டில் மீண்டும் *நியூ ஜப்பான் புரோ ரெஸ்லிங்  எனும்* மற்போர் நிறுவனத்துடன் ஒப்பந்தமாகி தனது முதல் போட்டியிலேயே வாகையாளர் பட்டம் சூடினார்.

எட்டு ஆண்டுகால இடைவெளிக்குப் பிறகு மீண்டும் லெஸ்னர் உலக மற்போர் மகிழ்கலை நிறுவனத்துடன் ஒப்பந்தமாகினார். இரண்டு ஆண்டுகளுக்குப் பின்னர் ரெஸ்சில்மேனியா XXX நிகழ்ச்சியில் அண்டர்டேகரை இவர் வென்றார். அதன்மூலம் ரெஸ்சில்மேனியாவில் அண்டர்டேகர் தோல்வியுற்றதே இல்லை எனும் சாதனையை இவர் முறியடித்தார். இவர் உலக மற்போர் வாகையாளர் பட்டத்தினை நான்கு முறை பெற்றுள்ளார்.

## ஆரம்பகால வாழ்க்கை
பிராக் எட்வர்டு லெஸ்னர் சூலை 12, 1977   இல் வெப்ஸ்டர், சவுத் டகோடாவில் பிறந்தார்.  இவரின் தந்தை ரிச்சர்டு லெஸ்னர் தாய் ஸ்டெபனி. தனது பெற்றோருடன் வெப்ஸ்டரில் உள்ள ஓர் பால் பண்ணைஉயில் வாழ்ந்து வந்தார். .  இவர் ஜெர்மன் வம்சாவளியைச் சேர்ந்தவர். இவருக்கு ட்ராய் மற்றும் சாட் ஆகிய இரு மூத்த சகோதரர்களும் பிராண்டி எனும் தங்கையும் உள்ளனர்.   தனது 17 ஆம் வயதில் இவர் தேசிய ரானுவ பாதுகாப்பில் வண்ணக் குறைபாடு காரணமாக அலுவகப் பணிபுரிந்தார். கணிப்பொறி தேர்வில் தோல்வியடைந்ததால் ஒரு கட்டுமான நிறுவனத்தில் பணிபுரிந்தார்.

லெஸ்னர் வெப்ஸ்டர் உயர்நிலைப்பள்ளியில்  கல்வி பயின்றார். அப்போது கால்பந்து மற்றும் தொழில்முறை அல்லாத மற்போரில் ஈடுபட்டார். அப்போது நடைபெற்ற மாநில அளவிலான மற்போர் போட்டியில் மூன்றாம் இடம் பிடித்தார் .பின்பு அவர் பிஸ்மார்க் மாநிலக் கல்லூரியில் சேர்ந்தார். இரண்டாம் ஆண்டில் தேசிய இளையோர் கல்லூரி தடகள கழக வாகையாளர் பட்டதினைப் பெற்றார்.பின்பு மற்போர் உதவித் தொகை மூலமாக மின்னசொட்ட பலகலைக்கழகத்தில் இவருக்கு இடம் கிடைத்தது. அங்கு இவரின் அறை நண்பரான *ஷெல்டன் பெஞ்சமின்* eன்பவரைச் சந்தித்தார். அவர்தான் இவரின் உதவிப் பயிற்சியாளரும் பின்னாளில் மற்போர் கூட்டாளியும் ஆனார்.

## சான்றுகள்


பகுப்பு:மற்போர் வீரர்கள்
சம்பு

இடது|thumb| ''கதிர்களுடன்கூடிய சம்பு''
**சம்பு, சண்பு, கண்பு** (*Typha angustifolia* மேலும் *lesser bulrush*, *narrowleaf cattail*  அல்லது *lesser reedmace*) என்பது ஒரு சதுப்பு நில அல்லது நீர்த் தாவரம் ஆகும்.  இது டைபா (*Typha)* என்னும் பேரினத்தைச் சேர்ந்தது.  இது பொதுவாக வடக்கு அரைக்கோளத்தில் உப்புத் தன்மை நிறைந்த இடங்களில் காணப்படுகிறது. இந்த தாவரத்தின் இலைகள் தட்டையானவை, அகலத்தில் மிகவும் குறுகியவை (¼ "-½" அகலம்), மற்றும் இவை முதிர்ச்சியடையும் போது 3'-6' உயரம் கொண்டவையாக இருக்கும்.  ஒவ்வொரு தாவர பதியவங்குரத்திலிருந்தும் 12-16 இலைகள் தோன்றுகின்றன. முதிர்ச்சியடையும்போது, இவை இலைகளைப் போல உயரமான தனித்துவமான தண்டுகளைக் கொண்டுள்ளன. இத்தாவரத்தின் தண்டுகளின் உச்சியியல்  பஞ்சுபோன்ற, உட்பகுதியைக் கொண்ட பழுப்பு நிற கம்பங்கதிர் போன்ற இணர் தோன்றுகின்றது. இத்தாவரமானது  மட்ட நிலத்தண்டுக் கிழங்கு வேர்களைக் கொண்டுள்ளன. இவை 27" நீட்டிக்கக்கூடியவை மற்றும் பொதுவாக இவை ¾" -1½ " விட்டம் கொண்டவை.

## மலர்
இதன் மலர் மஞ்சரியானது கம்பின் கதிர் போன்றது. 12 அங்குல நீளமும் 0.2 5-9 அங்குல குறுக்களவும் உள்ளது. 'ஸ்பைக்' என்ற பூந்துணர் பழுப்பு நிறமானது. இதன் மலரில் ஆண்மலர், மெல்லியதாகவும் வெளுத்துப் போயுமிருக்கும்; இணரின் மேலே இருக்கும். பெண் மலர் மலட்டு மலர்களுடன் சேர்ந்து அடியில் இருக்கும். மலட்டு மலரில் மலட்டுச் சூலகமும், மலரடிச் செதில்களும் கூடியிருக்கும். ஆண்மலரில் இரண்டு தாதிழைகள் உள்ளன. பெரிதும் மூன்று தாது இழைகளில் தாது உண்டாகும். தாதுக்காம்புகள் துணியில் கம்பியிருக்கும். தாதுப்பைகளின் இணைப்பு நீண்டு
தடித்து இருக்கும். தாதுப்பை நான்கு செல் உடையது. அடியில் ஒட்டியிருக்கும். மகரந்தம் நல்ல மஞ்சள் நிறமானது. பெண் மலர் ஒரு மெல்லிய மடலின் உள்ளே இருக்கும். சூலகம் ஒரு செல் உடையது. சூல்தண்டு நீண்டு உதிராது இருக்கும். சூல்முடி பிளந்திருக்கும். இதன் விதை மிக மெல்லியது. விதை-கனிச்சுவரில் ஒட்டியிருக்கும். கரு உருண்டையானது.

## பரவல்
இந்த இனமானது ஐரோப்பாவிலிருந்து வட அமெரிக்காவிற்கு அறிமுகப்படுத்தப்பட்டது என்று கூறப்படுகிறது. வட அமெரிக்காவில், இது கடலோரத்திலிருந்து உள்நாட்டுப் பகுதிக்கும் கொண்டு செல்லப்பட்டதாக கருதப்படுகிறது.

## பயன்கள்
இதன் நீண்ட இலைதான் 'சம்பு' எனப்படும். இதனைக் கொண்டு தட்டிகள், பத்திப்பாய்கள், குடலைகள் முதலியவற்றை வேய்வர்.
### சமையல் பயன்பாடு
இத் தாவரத்தின் பல பகுதிகள் உண்ணக்கூடியவை. இதன் பல்வேறு பருவங்களில் வேர்கள் மற்றும் இலைகளின் அடிப்பகுதி, தண்டுகளின் உள் பகுதி, பச்சை பூக்கும் கூர்முனை, பழுத்த மகரந்தம் மற்றும் மாவுச்சத்து வேர்கள் உட்பட. இதன் உண்ணக்கூடிய தண்டுகள் வியட்நாமில் *பான் பான்* என்று அழைக்கப்படுகிறது. புகைப்படம்

## இலக்கியங்களில்
இது சங்க இலக்கிங்களில் கண்பு என்ற பெயரால் அழைக்கப்பட்டுள்ளது.
பெரும்பானற்றுப்படையில் சிறுபிள்ளைகள் கண்பினது புல்லிய காயாகிய கதிரை முறித்து அக்காயில் தோன்றிய தாதை மார்பிலே அடித்துக்கொண்டு விளையாடுவர் என்று கூறுகின்றார் கடியலூர் உருத்திரங்கண்ணனார்.

*பொன்காண் கட்டளை கடுப்ப கண் பின்* 
*புன்காய்ச் சுண்ணம் புடைத்த மார்பின்* பெரும்பாணாற்றுப்படை- 220-221

இவ்வடிகளுக்கு நச்சினார்க்கினியர் 'பொன்னை உரைத்து மாற்றுக்காணும் உரை கல்லை ஒப்பக் கண்பினது புல்லிய காயில் தோன்றிய தாதை, அக்கதிரை முறித்து அடித்துக்கொண்ட மார்பினை உடைய சிறுபிள்ளைகள்' என்று உரை கூறுகின்றார்.
## குறிப்புகள்

## வெளி இணைப்புகள்

* ''டைபா ஆங்குஸ்டிபோலியா'' நேச்சர் மனிடோபாவிலிருந்து புகைப்படங்கள், வரைபடங்கள், விளக்கம்

பகுப்பு:ஐரோப்பியத் தாவரங்கள்
பகுப்பு:நீர்த் தாவரங்கள்
பகுப்பு:தண்டுக் காய்கறிகள்
பகுப்பு:தமிழ்நாட்டின் தாவரங்கள்
பெக்கி லின்ச்

**ரெபெக்கா குயின்**  (Rebecca Quin (பிறப்பு: சனவரி 30, 1987) ர்ன்பவர் ஓர் ஐரிய தொழில்முறை மற்போர் வீரர் ஆவார். இவர் தற்போது உலக மற்போர் மகிழ்கலை நிறுவனத்தின் ரா பிரிவில் விளையாடி வருகிறார். பெக்கி லென்ச் எனும் மேடைப் பெயரால் அறியப்படும் இவர் தற்போது ரா பெண்கள் வாகையாளராக உள்ளார்.

சூன் 2002 ஆம் ஆண்டு முதல் தொழில்முறை மற்போர் வீரராக பயிற்சி செய்து வந்தார்.துவக்கத்தில் அவ்வப்போது அவரது சகோதரருடன் ரெபெக்கா நாக்ஸ் எனும் மேடைப் பெயரில் அயர்லாந்தில் விளையாடிய இவர் பின்பு ஐரோப்பியா மற்ரும் வட அமெரிக்காவில் தனி நபராக விளையாடினார். *எலைட் கனடியன்* வாகையாளர் போட்டியில் விளையாடியதன் மூலம்  பரவலாக அறியப்பட்டார். சூன் 2005 ஆம் ஆண்டில் நடைபெற்ற *சூப்பர் கேர்ல்ஸ்*  வாகையாளர் போட்டியின் முதல் வாகையாளர் இவர் ஆவார்.

செப்டமபர் 2006 இல் செருமனியில் நடைபெற்ற ஒரு தொழிற்முறைப் போட்டியில் தீவிர தலைவலி காரணமாக சில காலம் தொழிற்முறை மற்போரிலிருந்து ஓய்வு பெற்றிருந்தார். பின்பு 2012 ஆம் ஆண்டில் மீண்டும் அவர் உலக மற்போர் மகிழ்கலை நிறுவனத்துடன் ஒப்பந்தமானார். துவக்கத்தில் இதன் துணை நிறுவனமான என் எக்ஸ் டி யில் விளையாடிய இவர் 2015 இல் முக்கியப் போட்டிகளில் விளையாடத் துவங்கினார். பின்பு சுமாக்டவுன் பிரிவில் புதியதாக அறிமுகப்படுத்தப்பட்ட பெண்கள் வாகையாளர் போட்டி 2016 ஆம் ஆண்டில் நடைபெற்ற *பிளாக்லேஷ்*  நிகழ்ச்சியில் இவர் வாகையாளர் பட்டம் பெற்றார். இவர் மூன்று முறை பெண்கள் வாகையாளர் பட்டம் பெற்றுள்ளார்.

2018 ஆம் ஆண்டில் நடைபெற்ற *சம்மர்சிலாம்* போட்டியில் கார்மெல்லாவுடன் இணைந்து சார்லட் ரிக் பிளயரைத் தாக்கியதன் மூலம் இவரின் மற்போர் வாழ்கையில் முக்கிய நிகழ்வாக மாறியது அப்போது இவர் *தெ மேன்*  எனத் தன்ன்னை அறிவித்துக் கொண்டார். அதன் பிறகு இவரின் ரசிகர்கள் இவ்வாறே அழைக்கத் துவங்கினர். சனவரி 2019 இல் நடைபெற்ற பெண்கள் ராயல் ரம்பிள் போட்டியில் வெற்றி பெற்றார். ஏப்ரல் 7 இல் நடைபெற்ற ரெசில்மேனியா போட்டியில் முதல்முறையாக தலையங்க செய்தியாக இடம்பெற்றார். பின்னர் *வின்னர் டேக்ஸ் ஆல்* எனும் போட்டியில் ராண்டா ரவுசி மற்றும் சார்லட் ரிக் பிளயர் மற்றும் இவர் பங்கேற்ற போட்டியில் இவர் வெற்றி பெற்று ரா பெண்கள் வாகையாளர் மற்றும் சுமாக்டவுன் பெண்கள் வாகையாளர் பட்டம் ஆகிய இரண்டு வாகையாளர் பட்டங்களையும் ஒரே சமயத்தி வெற்றி பெற்றார். இந்த இரு பட்டங்களையும் ஒரே சமயத்தில் வைத்திருந்த பெண் வீரர் எனும் சாதனை படைத்தார்.மேலும் இதுவரையில் நான்கு முறை இவர் பென்கள் வாகையாளர் பட்டம் பெற்றுள்ளார்.

## உலக மற்போர் மகிழ்கலை நிறுவனம்

### ரா
2016 ஆம் ஆண்டில் நடைபெற்ற வீரர்களை மாற்றம் செய்ததன் மூலம் லேசி இவான்ஸ் ரா பிரிவிற்கு மாற்றப்பட்டார். சில பகை காரணமாக இவர் தொடர்ச்சியாக பெக்கி லென்ச்சினை தாக்கினார். இருந்தபோதிலும் பெக்கி சுமாக்டவுனில் சார்லட் ரிக் பிளயருடன் மோதலில் ஈடுபட்டு வந்தார். அப்போது நடைபெற்ற மணி இன் தெ பேங்க் நிகழ்ச்சியில் இவர் லேசி இவான்சுக்கு எதிரான போட்டியில் வெற்றி பெற்று ரா பெண்கள் வாகையாளர் பட்டத்தினைத் தக்க வைத்துக் கொண்டார். ஆனால் சுமாக்டவுன் பெண்கள் வாகையாளர் பட்டத்திற்கான போட்டியில் இவான்சின் குறுக்கிட்டதால்  அந்தப் போட்டியில் இவர் தோல்வியடைந்தார்.

## சான்ருகள்


பகுப்பு:மற்போர் வீரர்கள்
நாணல்

thumb|நாணல் பூக்களுடன்
**நாணல், தர்ப்பை, குசப்புல், தருப்பை,** (*Saccharum spontaneum*, *wild sugarcane*,  *Kans grass* ( வங்காள மொழியில்; কাশ, இந்தி மொழியில்: काँस, ஒடியா மொழியில்; କାଶତଣ୍ଡି, அசாமிய மொழியில்; কঁহুৱা ) என்பது  இந்தியத் துணைக்கண்டத்தில் வளரக்கூடிய ஒரு புல் வகையாகும்.

இது நேபாளம், இந்தியா, வங்காளதேசம் மற்றும் பூட்டானில் உள்ள இமயமலை  அடிவாரப் பகுதியியல் உள்ள தாழ்நிலப் புல்வெளிப் பகுதிகளில் பரவி உள்ளது. இந்த கோரைப் புல்வெளிகள் இந்திய காண்டாமிருகத்தின் ஒரு முக்கியமான வாழ்விடமாகும்.

மற்ற இடங்களில், மண்ணில் விரைவாக பரவி பயிர்நிலங்கள் மற்றும் மேய்ச்சல் நிலங்களை ஆக்கிகிரமிக்கும் ஒரு ஆக்கிரமிப்பு இனமாக மாறி உள்ளது.

## விளக்கம்
இது பூக்கும் ஒரு வித்திலைத் தாவரம் ஆகும். இது பல்லாண்டு வாழ்கின்ற புல் இனம். இது மூன்று மீட்டர் உயரம் வரை வளர்கிறது. இது புதர்ச்செடியாக மட்ட வேர்த்தண்டுக் கிழங்கு வேர்களை பரப்பி செழித்து வளர்கிறது.  'கல்ம்' எனப்படும் இதன் தண்டு 15 அடி உயரம் வரையில் வளரும். இதன் இலைகள் மிக நீளமானவை. அவை 1-4 அடி நீளமும், 0.2- 5 அங்குல அகலமும் கொண்டவை.

## மலர்
இது இரண்டு அடி நீளமான கலப்பு மஞ்சரியைக் கொண்டது. வேழம், கரும்பு இவற்றின் மஞ்சரி போன்று கிளைத்திருக்கும். கரும்பின் மலரை ஒத்து வெண்ணிறமாக இருக்கும். மஞ்சரிக் கிளைகளாகிய 'பைக்லெட்'களில் பட்டிழை போன்ற நீண்ட வெள்ளியளிய மயிர் அடர்ந்திருக்கும். மலர்கட்கு "பிளாரெட்" என்று பெயர். இதனைத் தோல் போன்ற தடித்த உமி "குளும்" மூடிக் கொண்டிருக்கும். இது அடியில் பழுப்பு நிறமானது. மேலே வெள்ளிய நிறமானது. ஏனைய இயல்புகள் கரும்பின் மலரை ஒத்தவை.
 
## பயன்கள்
இந்திய துணைக் கண்டத்தில் இத்தாவரமானது பல்வேறுவிதமான பிராந்தியப் பெயர்களைக் கொண்டுள்ளது, உதாரணமாக *காஷ்* [কাশ] என்ற பெயர் பெங்காலி / பங்களாவில் [বাংলা] பொதுவாக அழைக்கப்படுகிறது. இது ஆயுர்வேதத்தில் பயன்படுத்தப்படுகிறது. நேபாளத்தில், இந்த கோரைப் புல் தட்டுகள் கூரை வேய அல்லது காய்கறி தோட்டங்களுக்கு வேலி அமைக்க அறுவடை செய்யப்படுகிறது.

## இலக்கியத்தில்
இது சங்க இலக்கியத்தில் இது தருப்பை என அழைக்கப்பட்டது. தற்காலத்தில் தர்ப்பை, குசப்புல், தருப்பை, நாணல் என்ற பெயல்களால் அழைக்கப்படுகிறது. இந்த வகைப்புலானது புதர்ச்செடியாகத் தரையடி மட்டத்தண்டிலிருந்து செழித்து வளரும். இது ஒருவகையான நீளமான புல் ஆகும். இதனைக்கொண்டு கூரை வேயப்படும் என்கிறார் கடியலூர் உருத்திரங்கண்ணனார், பெரும்பாணாற்றுப் படையில் அது பின்வருமாறு;

*வேழம் கிரைத்து வெண்கோடு விரைஇ* 
*தாழை முடித்து தருப்பை வேய்ந்த* 
*குறியிறைக் குரம்பைப் பறியுடை முன்றில்* -பெரும்பாணாற்றுப்படை, 263-265

என்ற அடிகளில் கடியலூர் உருத்திரங்கண்ணனார் 'தருப்பைப்" புல்லைக் குறிப்பிட்டுள்ளார். இவ்வடிகளுக்கு நச்சினார்க்கினியர் பின்வருமாறு உரைகண்டார்:

'வஞ்சி மரமும் காஞ்சி மரமுமாகிய வெள்ளிய கொம்புகளைக் கைகளுக்கு நடுவே கலந்து நாற்றி, வேழக்கோலை வரிச்சாக நிரைத்துத் தாழை நாரால் கட்டித் தருப்பைப் புல்லாலே வேயப்பட்ட குறிய இறப்பையுடைய குடிவினையும்' என்பதால் கூரை வேய்தற்குத் தருப்பைப் புல் பயன்படுத்தப்பட்டது என்பதும் இவற்றை வேழக் கோலாலே வரிச்சை நிரைத்துத் தாழையின் நாரினால் கட்டுவர் என்பதும் அறியப்படும்.
## குறிப்புகள்

## வெளி இணைப்புகள்

* 

பகுப்பு:வங்காளதேசத் தாவரங்கள்
பகுப்பு:புற்கள்
பகுப்பு:தமிழ்நாட்டின் தாவரங்கள்
இதுலிபு ஆளுநரகம்

**இத்லிப் கவர்னரேட்** (**Idlib Governorate**) ( / ALA-LC: *Muḥāfaẓat Idlib*) சிரியாவின் 14 ஆளுநரகங்களில் (மாகாணம்) ஒன்றாகும். இது சிரியாவின் வடமேற்கில், துருக்கி எல்லையை ஒட்டியுள்ளது. இம்மாகாணத்தின் தலைநகரம் இத்லிப் ஆகும். இட்லிப் மாகாணத்தின் பரப்பளவு 5,933&nbsp;km²  முதல் 6,097&nbsp;km² வரையாக கணக்கிடப்பட்டுள்ளது.சிரியாவின் உள்நாட்டுப் போருக்கு முன்னர் இம்மாகாணத்தின் மக்கள்தொகை 14,64,000 (2010) ஆக இருந்தது. 2011-இல் சிரியா கிளர்ச்சிப் படைகள் இட்லிப் மாகாணத்தை கைப்பற்றி ஆண்டது.

## மாவட்டங்கள்

இட்லிப் மாகாணம் 5 மாவட்டங்களைக் கொண்டது. அவைகள்:  
# அரியா மாவட்டம்
# அரேம் மாவட்டம்
# இதுலிபு மாவட்டம் 
# சிஸ்சுர் அசு-சுக்கூர் மாவட்டம் 
#மார்ராத் அல்-நுமான் மாவட்டம் 

மாவட்டங்களை தாலுக்காக்களாக பிரிக்கப்பட்டுள்ளது.

## சிரியா உள்நாட்டுப் போர்

செப்டம்பர் 2011 முதல் சிரியா விடுதலைப் படையினர் இதுலிபு மாகாணத்தின் அரசுப் படையினருடன் மோதலில் ஈடுபட்டு, இதுலிபு மாகாணத்தை கைப்பற்றினர். 
2015-இல் ஹிஸ்புல்லா ஆதரவுப் படைகளுடன், சிரிய அரசுப் படைகள் இத்லிப் நகரத்தை சிரியா விடுதலைப் படைகளிடமிருந்து திரும்ப கைப்பற்றினர்.  மீண்டும் இதுலிபு நகரம் சிரியக் கிளர்ச்சி படைகளால் கைப்பற்றப்பட்டது. சிரியாவின் அரசுப் படைகள் கிளர்ச்சிப் படைகள் மீது வேதியல் வெடிகுண்டுகள் வீசியதாக உலக நாடுகள் குற்றம் சாட்டியது. இக்குற்றச்சாட்டை சிரிய அதிபர் மறுத்தார். 
அக்டோபர் 2017 இறுதியில் சிரிய ஆதரவு துருக்கியப் படைகள் இட்லிப் மாகாணத்தை சிரிய கிளர்ச்சிப் படையினரிடமிருந்து கைப்பற்றியது. 

## மேற்கோள்கள்

## வெளி இணைப்புகள்

*  (Film about Syrian Civil War in 2012 in the Idlib area)

பகுப்பு:சிரியாவின் ஆளுநரகங்கள்
மட் ஹார்டி

**மத்தேயு மூர் ஹார்டி**  (Matthew Moore Hardy பிறப்பு: செப்டம்பர் 23, 1974)  ஒரு அமெரிக்க தொழில்முறை மல்யுத்த வீரர், தற்போது உலக மற்போர் மகிழ்கலை நிறுவனம் உடன் ஒப்பந்தம் செய்து மல்யுத்தம் செய்து வருகிறார், அங்கு இவர் ஸ்மாக்டவுன் நிகழ்ச்சியில் தனது உடன் பிறந்த சகோதரர் ஜெஃப் உடன் இணைந்து செயல்படுகிறார், அங்கு இவர்கள் கூட்டாக தி ஹார்டி பாய்ஸ் என்று அழைக்கப்படுகின்றனர் . மூன்று தனித்தனி தசாப்தங்களில் மல்யுத்தம் செய்த ஹார்டி, பல்வேறு விதமான பாங்குகள் , தன்மை மாற்றங்கள் மற்றும் சமூக ஊடகங்களைப் பயன்படுத்துவதன் மூலம் தனது புகழை தக்க வைத்துக் கொண்டார். 2002 ஆம் ஆண்டில், ஹார்டி உலக மற்போர் மகிழ்கலை நிறுவனத்தில்  தனி நபராக மல்யுத்தப் போட்டிகளில் விளையாடத் துவங்கினார். 2016 ஆம் ஆண்டில் இவர் மீண்டும் மல்யுத்தப் போட்டிகளில் பங்குபெறத் துவங்கியது முதல் பல விருதுகளைப் பெற்றார். இதில் இரண்டாவது சிறந்த ஜிம்மிக் விருது குறிப்பிடத்தக்கது ஆகும்.

உலக மல்யுத்த சங்கத்தின் இணை வாகையாளர் பட்டத்திற்காக நடைபெற்ற *மேஜைகள் , ஏணிகள் மற்றும் நாற்காலிகள்* போட்டிகளில் ஹார்டிஸ் சகோதரர்கள் பங்கேற்றதன் மூலமாக இவர்கள் பரவலாக அறியப்பட்டனர். மல்யுத்த வீரராக, இவர் 14 முறை உலக இணை வாகையாளர் பட்டத்தினை வென்றுள்ளார் ஆறு முறை டபிள்யு டபிள்யு எஃப் / உலக இணை வாகையாளர் பட்டம் , மூன்று முறை  டபிள்யு டபிள்யு இ / ரா இணை வாகையாளர் வாகையாளர் பட்டம் , ஒரு முறை ஸ்மாக்டவுன் இணை வாகையாளர் வாகையாளர் பட்டம் , ஒரு ரோஹ் வேர்ல்ட் இணை வாகையாளர் வாகையாளர் பட்டம் , ஒரு டபிள்யூ.சி.டபிள்யூ இணை  வாகையாளர் பட்டம்  மற்றும் இரண்டு டி.என்.ஏ உலக இணை வாகையாளர் பட்டம்  போன்ற பட்டங்களை தனது சகோதரருடன் இணைந்து பெற்ருள்ளார் . ஒற்றையர் மல்யுத்த வீரராக, ஹார்டி மூன்று முறை உலக வாகையாளர் பட்டம் வென்றுள்ளார்.  இரண்டு முறை டி.என்.ஏ உலக மிகுகன வாகையாளர் பட்டம்  மற்றும் ஒரு ஈ.சி.டபிள்யூ வாகையாளர் பட்டத்தினை வென்றார் .

ஹார்டி தொழில்முறை மல்யுத்த வீரர் ரெபேக்கா "ரெபி ஸ்கை" ரெய்ஸை மணந்தார், இவர்களுக்கு இரண்டு குழந்தைகள் உள்ளனர், மேக்சல் 2015 இல் பிறந்தார் மற்றும் வொல்ப்காங் க்ஸாண்டர் 2017 இல் பிறந்தார். ஹார்டியும் அவரது குடும்பத்தினரும் பெரும்பாலும் சமூக ஊடகங்களில் முன்னிலை வகிக்கின்றனர். ஹார்டி 2013 *புரோ மல்யுத்த வீரர்கள் Vs ஜோம்பிஸ்* திரைப்படத்தில் நடிகராகவே திரையில் தோன்றினார்.மற்றும் மல்யுத்தத்திற்கு வெளியே பல்வேறு தொலைக்காட்சி நிகழ்ச்சிகளில் பங்கேற்றார். " *ட்விஸ்ட் ஆஃப் ஃபேட்: தி மாட் மற்றும் ஜெஃப் ஹார்டி ஸ்டோரி* " என்ற ப்ளூ-ரே தொகுப்பிலும் இவர் இடம்பெற்றுள்ளார், மேலும் அவரது சகோதரருடன் " *தி ஹார்டி பாய்ஸ்: எக்சிஸ்ட் 2 இன்ஸ்பயர்* " போன்ற சுயசரிதைகளைதனது சகோதரருடன் இணைந்து எழுதியுள்ளார்.

#### தி ஹார்டி பாய்ஸ் (1998-2001)
ஹார்டி சகோதரர்களுக்கு உலக மல்யுத்த சங்கத்தில் ஒப்பந்தங்கள் வழங்கப்பட்டு முன்னாள் மல்யுத்த வீரர் டோரி ஃபங்க், ஜூனியர் அகியோரிடன் பயிற்சிக்கு அனுப்பப்பட்டனர்.  இதனை ஹார்டி பாய்ஸ் சிறப்பாக  பயன்படுத்தினர். இருவரும் மைக்கேல் ஹேஸை என்பவரை மேலாளராக தேர்ந்தெடுத்தனர்.

## சான்றுகள்

## வெளி இணைப்புகள்

*  
* Matt Hardy    
* ஹார்டி ஷோ 
* ஸ்லேம்! விளையாட்டு உயிர் மற்றும் கதை காப்பகம் 
*      Matt Hardy's profile at  
* Matt Hardy   
* மல்யுத்தம் -1 சுயவிவரம் 

பகுப்பு:வாழும் மக்கள்
பகுப்பு:1974 பிறப்புகள்
பிரஞ்சு உணவு

**பிரஞ்சு உணவு** (ஆங்கிலம்: French cuisine) பிரான்சு சமையல் மரபுகள் மற்றும் நடைமுறைகளை கொண்டுள்ளது. பல நூற்றாண்டுகளாக பிரெஞ்சு உணவு வகைகள், எசுப்பானியா, இத்தாலி, சுவிட்சர்லாந்து, ஜெர்மனி, அத்திலாந்திக்குப் பெருங்கடல் பகுதி மற்றும் பெல்ஜியம், போன்ற சுற்றியுள்ள பல நாடுகளின் கலாச்சாரங்களை உள்வாங்கிக் கொண்டுள்ளது. கூடுதலாக. அந்நாட்டின் நீண்ட மேற்கு கடற்கரையோரங்களில் அதன் சொந்த உணவு மரபுகளுடன் கலந்துள்ளது. பிரஞ்சு சீஸ் மற்றும் பிரஞ்சு ஒயின் ஆகியவை பிரஞ்சு உணவின் முக்கிய பகுதியாகும். அவற்றில் பல வேறுபாடுகள் மற்றும் பிராந்திய மற்றும் தேசிய அளவில் வெவ்வேறு பங்குகளை பாத்திரங்களை வகிக்கின்றன.

14 ஆம் நூற்றாண்டில் அரச குடும்பத்தினரிடம், சமையல் பணியை மேற்கொண்ட "தெய்லெவென்ட்" ( "குய்லாம் டைரல்") என்பவர் எழுதிய "லு வயண்டியர்" என்ற முறையப் பின்பற்றி வந்துள்ளது. இது முந்தைய இடைக்கால பிரான்சு நாட்டின் தொகுப்புகள் ஆகும். பிரெஞ்சு உணவுகளை 20 ஆம் நூற்றாண்டில் அகசுடே எசுகோபியர் என்பவர் நவீனப்படுத்தினார்.
எவ்வாறாயினும், உள்ளூர் சமையல் தன்மையில் பிரான்சின் மண்டலங்களில் காணப்படுவதை விட்டுவிட்டு, வீட்டு சமையல்காரர்களால் செயல்படுத்துவது கடினமாக கருதப்பட்டது. 

காசுட்ரோ-சுற்றுலா மற்றும் * மிச்செலின் கையேடு  * ஆகியவை 20 ஆம் நூற்றாண்டில் தொடங்கி பிரெஞ்சு கிராமப்புறங்களின் பணக்கார முதலாளித்துவ மற்றும் விவசாய உணவு வகைகளுடன் மக்களை அறிமுகப்படுத்த உதவியது. பிரான்சின் தென்மேற்கில் உள்ள உணவு வகைகளில் கேஸ்கன் உணவு வகைகள் பெரும் தாக்கத்தை ஏற்படுத்தியுள்ளன. ஒரு காலத்தில் பிராந்தியத்தில் மட்டுமே காணப்பட்ட பல உணவுகள் நாடு முழுவதும் பெருகின.

பிரெஞ்சு சமையல் பற்றிய அறிவு மேற்கத்திய உணவு வகைகளுக்கு குறிப்பிடத்தக்க பங்களிப்பை வழங்கியுள்ளது. மேற்கத்திய சமையல் பள்ளி வாரியங்கள் மற்றும் சமையல் கல்வியில் இதன் அளவுகோல்கள் பரவலாகப் பயன்படுத்தப்படுகின்றன. நவம்பர் 2010 இல், ஐக்கிய நாடுகள் கல்வி, அறிவியல், பண்பாட்டு நிறுவனத்தில் பிரெஞ்சு காஸ்ட்ரோனமி சேர்க்கப்பட்டது.
## வரலாறு

### இடைக்காலம்

பிரெஞ்சு இடைக்கால உணவுகளில், பிரபுக்களிடையே விருந்துகள் பொதுவானவை. பல வகை உணவுகள் தயாரிக்கப்படும், ஆனால் அவை அனைத்தும் ஒரே நேரத்தில் வழங்கப்படும். உணவு பொதுவாக கையால் உண்ணப்பட்டது, கட்டைவிரல் மற்றும் இரண்டு விரல்களுக்கு இடையில் வைத்து இறைச்சிகள் வெட்டப்பட்டு பெரிய துண்டுகளாக உண்ணப்பட்டது. சுவையூட்டிகள் மிகவும் பதப்படுத்தப்பட்ட மற்றும் தடிமனாக இருந்தன, மேலும் அதிக சுவை கொண்ட கடுகுகள் பயன்படுத்தப்பட்டன.  "பைஸ்" ஒரு பொதுவான விருந்து பொருளாக இருந்தது. முதன்மையாக உணவாக இல்லாமல் ஒரு அடைக்கப்பட்ட உணவாக பரிமாரப்பட்டது.  மற்றும் இடைக்காலத்தின் பிற்பகுதி வரை குறுக்குவழி பை உருவாக்கப்பட்டது.

உணவு பெரும்பாலும் இனிப்புடனே முடிவடைகிறது. இது பின்னர் நவீனமாக மாறியது. மேலும் பொதுவாக 'டிராகீஸ்' (இடைக்காலத்தில், கடினப்படுத்தப்பட்ட சர்க்கரை அல்லது தேனிலால் செய்யப்பட்ட மசாலா கட்டிகள்), பழைய சீஸ் மற்றும் மசாலா ஆகியவற்றைக் கொண்டிருந்தது.

அக்காலத்தின் உணவுப் பொருட்கள் பருவங்கள் மற்றும் தேவாலய நாட்காட்டிக்கு ஏற்ப பெரிதும் மாறுபட்டன, மேலும் பல உணவுப் பொருட்கள் உப்பு, மசாலா, தேன் மற்றும் பிற பதப்படுத்தப்பட்டு பாதுகாக்கப்பட்டன. வசந்த காலத்தின் பிற்பகுதி, கோடை மற்றும் இலையுதிர் காலம் ஆகிய காலங்களில் அதிகம் உண்ணப்பட்டது. அதே நேரத்தில் குளிர்காலத்தில் உணவு மிகவும் குறைவாகவே இருந்தது. குளிர்காலத்தின் தொடக்கத்தில் கால்நடைகள் உபயோகபடுத்தப்பட்டன. மாட்டிறைச்சி பெரும்பாலும் உப்பிடப்பட்டது, அதே நேரத்தில் பன்றி இறைச்சி உப்பு மற்றும் தீயில் சுடப்பட்டு பாதுகாக்கப்பட்டு வந்துளது.

## உசாத்துணை

பகுப்பு:பிரான்சு
விரகனூர் மதகு அணை

**வைகை நீர்த்தேக்கம்** அல்லது **விரகனூர் மதகு அணை** (Viraganoor dam) என்று பெரும்பாலும் அழைக்கப்படும் இது **[[வைகை| வைகை ஆற்றின்]]** குறுக்கே கட்டப்பட்டுள்ள மூன்றாவது அணையாகும். இந்த அணையானது மதுரை நகரத்திலிருந்து 10 கி.மீ. தூரத்தில் மதுரை மற்றும் இராமநாதபுரம் இடையே உள்ள இராமேஸ்வரம் தேசிய நெடுஞ்சாலை 49 இல் அமைந்துள்ளது . இந்த அணை தமிழ்நாடு பொதுப்பணித் துறையின் (பி. டபிள்யூ. டி) பராமரிப்பில் உள்ளது. அணைக்கு அருகில் ஒரு சிறிய பூங்காவும் பராமரிக்கப்படுகிறது. அணையைச் சுற்றியுள்ள பகுதிகளில் நீர்ப்பாசன நோக்கத்திற்காகவும், குடிநீர்த் தேவைக்காகவும் நீரைப் பயன்படுத்துவதே அணையின் முக்கிய நோக்கம் ஆகும்.

## வரலாறு
இது நிலக்கோட்டை அருகேயுள்ள பேரணை தடுப்பணைக்கும் பார்த்திபனூர் மதகு அணைக்கு இடையே வைகை ஆற்றின் மீது கட்டப்பட்ட மதகணை ஆகும். நீரைத் தேக்கி மதுரை மற்றும் சிவகங்கை மாவட்டத்தில் 87 கண்மாய்களை நிரப்பி, சுமார் 40,743 ஏக்கர் நிலம் பாசன வசதிக்காக விரகனுாரில் 1975 ஆம் ஆண்டு 18.77 லட்சம் ரூபாய் செலவில் இந்த மதகு அணை கட்டப்பட்டது. 2010 ஆம் ஆண்டு 5 கோடி மதிப்பீட்டில் *விரகனூர் மதகணைப் பூங்கா, மதுரை - மறுசீரமைப்புத் திட்டம் 2010* இன்படி தடுப்புத் தரைத் தளம் மறுசீரமைத்துப் புதுப்பிக்கப்பட்டது.

## பாசனப் பயன்பாடு
அணையில் வலது கால்வாய்க்கு மூன்று, இடது கால்வாய்க்கு இரண்டு, இராமேஸ்வரம் நெடுஞ்சாலையில் ஆறு மற்றும் அணை குறுக்கே 18 மதகுகள் அமைத்து தண்ணீர் பகிரப்படுகிறது. இந்த மதகு அணையிலிருந்து திறந்துவிடப்படும் நீர், மானாமதுரை வழியே கீழப்பசலைக் கால்வாய் வரை வரும். இதன் இடது புறத்திலுள்ள பிரதானக் கால்வாய் மூலம் 48 கண்மாய்களுக்கும், வலது புறத்திலுள்ள பிரதானக் கால்வாய் மூலம் 50 கண்மாய்களுக்கும் நீர் கிடைக்கும். இறுதியாக ராமநாதபுர மாவட்டத்திலுள்ள பார்த்திபனூர் மதகு அணைக்கு மீதி நீர் வந்தடையும். வலது தலை மதகு மூலம் பிரம்பனுார், திருப்புவனம், கொந்தகை, மானாமதுரை வரை 27,080 ஏக்கர் நிலம் பாசன வசதி பெறும். இடது தலை மதகு பகுதி மூலம் சக்கிமங்கலம், சக்குடி வரை 13,662 ஏக்கர் நிலம் பாசன வசதி பெறும். மேலும் இந்த மதகு அணையில் இருந்து பார்த்திபனூர் மதகு அணை வரை 72 குடிநீர் திட்டங்களும் செயல்படுத்தப்படுகின்றன. கடந்த 2018 ஆம் ஆண்டு நவம்பர் மாதத்தில் வைகை பூர்வீகப் பாசனப் பகுதிகளுக்குப் பொதுப்பணித் துறையினரால் நீர் திறந்துவிடப்பட்டது. துவரிமான் முதல் விரகனுார் வரை 120 இடங்களில் மழைநீர் ஆற்றிற்குள் செல்வதற்காக வரத்து கால்வாய்கள் உள்ளன. ஆனால் அவை பெரும்பாலும் கழிவு நீர்க் கால்வாயாக மாறிவருகின்றன.

## பூங்கா
அணைக்கட்டுக்கு அருகே ஏறத்தாழ மூன்றரை ஏக்கரில் இங்கு அடர்ந்த மரங்கள் சூழ்ந்த பூங்கா அமைக்கப்பட்டு, மதுரையின் முக்கியச் சுற்றுலா தலமாக இருந்தது. அணை முகப்பில் செங்கற்களால் வடிவமைக்கப்பட்ட யானை சிலை, செயற்கை நீரூற்று, ஆற்றின் குறுக்கே நடைபாதை, விளையாட்டு உபகரணங்கள்,  சிமெண்ட் நாற்காலிகள் போன்றவை இதன் குறிப்பிடத்தக்க அம்சங்களாகும். இங்குப் பள்ளி மாணவர்கள் கல்வி சுற்றுலா வருவர் மேலும் சினிமா படப்பிடிப்பும் நடந்துள்ளது. ஆனால் 2015 ஆம் ஆண்டு வக்கில் வைகை ஆற்றில் தண்ணீர் வரத்து குறைந்து போன நிலையில் பூங்காவின் பராமரிப்பு கைவிடப்பட்டு, முள்செடிகள் சூழ்ந்த பகுதியாகிவிட்டது. இதனை மேம்படுத்தும் பணியில் பொதுப்பணித் துறையினர் ஈடுபட்டு வருகின்றனர்.

## மேற்கோள்கள்

பகுப்பு:மதுரை மாவட்டத்திலுள்ள அணைகள்